CELEX: 32013D0413
Language: el
Date: 2013-07-30 00:00:00
Title: 2013/413/ΕΕ: Εκτελεστική απόφαση της Επιτροπής, της 30ής Ιουλίου 2013 , για να επιτραπεί στα κράτη μέλη να προβλέψουν παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου όσον αφορά τα γεώμηλα, εκτός από αυτά που προορίζονται για φύτευση, καταγωγής των περιφερειών Akkar και Bekaa του Λιβάνου [κοινοποιηθείσα υπό τον αριθμό C(2013) 4683]

1.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 205/13
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Ιουλίου 2013
   για να επιτραπεί στα κράτη μέλη να προβλέψουν παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου όσον αφορά τα γεώμηλα, εκτός από αυτά που προορίζονται για φύτευση, καταγωγής των περιφερειών Akkar και Bekaa του Λιβάνου
   [κοινοποιηθείσα υπό τον αριθμό C(2013) 4683]
   (2013/413/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί προστατευτικών μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1 πρώτη περίπτωση,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 4 παράγραφος 1 της οδηγίας 2000/29/ΕΚ, σε συνδυασμό με το σημείο 12 του μέρους A του παραρτήματος III του εν λόγω κανονισμού, τα κράτη μέλη απαγορεύουν την εισαγωγή στην Ένωση γεωμήλων, εκτός από εκείνα που προορίζονται για φύτευση, καταγωγής Λιβάνου. Σύμφωνα με το άρθρο 15 παράγραφος 1 της εν λόγω οδηγίας, μπορούν, ωστόσο, να παρέχονται παρεκκλίσεις από την εν λόγω απαγόρευση, εάν δεν υπάρχει κίνδυνος εξάπλωσης επιβλαβών οργανισμών.
            
         
               (2)
            
            
               Σύμφωνα με το άρθρο 5 παράγραφος 1 της οδηγίας 2000/29/ΕΚ σε συνδυασμό με το σημείο 25.2 του τμήματος I του μέρους A του παραρτήματος IV, τα κράτη μέλη απαγορεύουν την εισαγωγή στην Ένωση γεωμήλων, εκτός αν κατάγονται από χώρες που αναγνωρίζονται ως απαλλαγμένες από το Clavibacter michiganensis (Smith) Davis et al. ssp. sepedonicus (Spieckermann και Kotthoff) Davis et al. εφεξής «ο εν λόγω επιβλαβής οργανισμός», ή εφαρμόζουν διατάξεις που αναγνωρίζονται ως ισοδύναμες με τις ενωσιακές διατάξεις για την καταπολέμηση αυτού του οργανισμού. Ο Λίβανος δεν πληροί καμία από τις εν λόγω προϋποθέσεις. Σύμφωνα με το άρθρο 15 παράγραφος 1 της εν λόγω οδηγίας, μπορούν, ωστόσο, να παρέχονται παρεκκλίσεις από την εν λόγω απαγόρευση, εάν δεν υπάρχει κίνδυνος εξάπλωσης επιβλαβών οργανισμών.
            
         
               (3)
            
            
               Σύμφωνα με τις πληροφορίες που παρείχε ο Λίβανος και οι οποίες συγκεντρώθηκαν κατά τη διάρκεια αποστολής που πραγματοποιήθηκε στην εν λόγω χώρα τον Μάρτιο του 2006 από το Γραφείο Τροφίμων και Κτηνιατρικών Θεμάτων, καθώς και τις επακόλουθες πληροφορίες που παρείχε ο Λίβανος, προκύπτει ότι τα γεώμηλα, εκτός από εκείνα που προορίζονται για φύτευση, που προέρχονται από τις περιφέρειες Αkkar και Βekaa, καλλιεργούνται υπό επαρκείς φυτοϋγειονομικούς όρους.
            
         
               (4)
            
            
               Ως εκ τούτου, θα πρέπει να επιτρέπεται η εισαγωγή στην Ένωση γεωμήλων, εκτός από εκείνα που προορίζονται για φύτευση, καταγωγής των περιφερειών Αkkar και Βekaa στο Λίβανο, υπό την προϋπόθεση ότι πληρούν όρους που εξασφαλίζουν την απουσία του εν λόγω επιβλαβούς οργανισμού σε γεώμηλα όταν αυτά εισάγονται στην επικράτεια της Ένωσης. Οι όροι αυτοί θα πρέπει να αφορούν την παραγωγή σε περιοχές απαλλαγμένες από τον εν λόγω επιβλαβή οργανισμό, τη διενέργεια ερευνών στις εν λόγω περιοχές, την παραγωγή από πιστοποιημένους σπόρους γεωμήλου, και τις απαιτήσεις διακίνησης, αποθήκευσης, συσκευασίας και προετοιμασίας.
            
         
               (5)
            
            
               Τα γεώμηλα πρέπει να εισάγονται στην Ένωση μέσω καθορισμένων σημείων εισόδου, για να εξασφαλίζεται η αποτελεσματικότητα των ελέγχων και ο περιορισμός κάθε φυτοϋγειονομικού κινδύνου.
            
         
               (6)
            
            
               Θα πρέπει να καθορίζονται απαιτήσεις ελέγχου για να εξασφαλίζεται ο έλεγχος του φυτοϋγειονομικού κινδύνου. Πρέπει να προβλέπεται ότι η δειγματοληψία και οι δοκιμές πραγματοποιούνται σύμφωνα με το ισχύον καθεστώς δοκιμών που θεσπίστηκε με την οδηγία 93/85/ΕΟΚ του Συμβουλίου, της 4ης Οκτωβρίου 1993, για την καταπολέμηση της κορυνοβακτηρίωσης της πατάτας (2).
            
         
               (7)
            
            
               Τα γεώμηλα πρέπει να εισάγονται και να διακινούνται εντός της Ένωσης, μόνο εφόσον διαθέτουν κατάλληλη σήμανση στην οποία να αναφέρεται η καταγωγή του Λιβάνου και άλλες σχετικές πληροφορίες, με στόχο να αποφεύγεται η φύτευση των γεωμήλων και να εξασφαλίζεται η ταυτοποίηση και ιχνηλασιμότητά τους.
            
         
               (8)
            
            
               Τα κράτη μέλη θα πρέπει, μετά από κάθε περίοδο εισαγωγών, να παρέχουν στην Επιτροπή και στα άλλα κράτη μέλη πληροφορίες σχετικά με τις εισαγωγές που πραγματοποιήθηκαν, προκειμένου να αξιολογείται η εφαρμογή της παρούσας απόφασης.
            
         
               (9)
            
            
               Η παρέκκλιση θα πρέπει να ορίζεται για περιορισμένο χρονικό διάστημα.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Έγκριση χορήγησης παρέκκλισης
   Βάσει παρέκκλισης από το άρθρο 4 παράγραφος 1 της οδηγίας 2000/29/ΕΚ, σε συνδυασμό με το σημείο 12 του μέρους A του παραρτήματος III της εν λόγω οδηγίας, και από το άρθρο 5 παράγραφος 1 της εν λόγω οδηγίας, σε συνδυασμό με το σημείο 25.2 του τμήματος I του μέρους A του παραρτήματος IV της εν λόγω οδηγίας, τα κράτη μέλη μπορούν να επιτρέπουν την εισαγωγή στο έδαφός τους γεωμήλων, όπως προβλέπεται στο σημείο 12 του μέρους Α του παραρτήματος III της εν λόγω οδηγίας, (στο εξής «γεώμηλα») καταγωγής των περιφερειών Akkar ή Bekaa του Λιβάνου, που πληρούν τους όρους του παραρτήματος της εν λόγω απόφασης.
   Άρθρο 2
   Φυτοϋγειονομικό πιστοποιητικό
   Το φυτοϋγειονομικό πιστοποιητικό, όπως προβλέπεται στο άρθρο 13α παράγραφος 3 της οδηγίας 2000/29/ΕΚ, εκδίδεται στο Λίβανο. Η εν λόγω έκθεση περιλαμβάνει, υπό τον τίτλο «Πρόσθετη δήλωση», τα ακόλουθα στοιχεία:
   
               α)
            
            
               δήλωση «σύμφωνα με τις απαιτήσεις της ΕΕ που καθορίζονται στην εκτελεστική απόφαση 2013/413/ΕΕ της Επιτροπής»·
            
         
               β)
            
            
               τον αριθμό της παρτίδας·
            
         
               γ)
            
            
               την ονομασία της απαλλαγμένης από επιβλαβείς οργανισμούς περιοχής, κατά την έννοια του σημείου 1 του παραρτήματος.
            
         Άρθρο 3
   Σημεία εισόδου
   1.   Γεώμηλα που καλύπτονται από έγκριση, σύμφωνα με το άρθρο 1, επιτρέπεται να εισάγονται στην Ένωση μέσω ενός σημείου εισόδου που έχει καθοριστεί για την εν λόγω εισαγωγή από το κράτος μέλος στο οποίο βρίσκεται το σημείο εισόδου.
   2.   Τα σημεία εισόδου και το όνομα και η διεύθυνση του αρμόδιου επίσημου οργανισμού που αναφέρεται στην οδηγία 2000/29/ΕΚ και είναι υπεύθυνος για κάθε σημείο εισόδου, κοινοποιούνται από το κράτος μέλος στα άλλα κράτη μέλη, την Επιτροπή και τον Λίβανο.
   Άρθρο 4
   Επιθεωρήσεις από τα κράτη μέλη
   1.   Δείγματα για επίσημη εξέταση όσον αφορά τον Clavibacter michiganensis (Smith) Davis et al. ssp. sepedonicus (Spieckermann και Kotthoff) Davis et al., εφεξής «ο εν λόγω επιβλαβής οργανισμός», λαμβάνονται από κάθε παρτίδα της αποστολής. Κάθε δείγμα πρέπει να αποτελείται από τουλάχιστον 200 κονδύλους. Σε περίπτωση που μια παρτίδα υπερβαίνει τους 25 τόνους, λαμβάνεται ένα δείγμα για κάθε 25 τόνους και, επιπλέον, για το υπόλοιπο μέρος της παρτίδας.
   2.   Οι αρμόδιοι επίσημοι οργανισμοί διενεργούν οπτική εξέταση των δειγμάτων για τα συμπτώματα του επιβλαβούς οργανισμού σε κομμένους κονδύλους.
   Κατά τη διάρκεια της εν λόγω εξέτασης, όλα τα τμήματα της εν λόγω αποστολής πρέπει να παραμένουν υπό επίσημο έλεγχο και δεν μπορούν να μετακινηθούν ή να χρησιμοποιηθούν.
   3.   Όταν διαπιστώνονται συμπτώματα του εν λόγω επιβλαβούς οργανισμού κατά τη διάρκεια της εξέτασης που αναφέρεται στην παράγραφο 2, διενεργούνται δοκιμές που προσδιορίζουν το κατά πόσον ο εν λόγω επιβλαβής οργανισμός είναι παρών, σύμφωνα με το σημείο 1.1 και τα σημεία 4 έως 10 του παραρτήματος I της οδηγίας 93/85/ΕΟΚ.
   Κατά το διάστημα κατά το οποίο διενεργούνται οι εν λόγω δοκιμές, όλες οι παρτίδες της εν λόγω αποστολής, καθώς και όλες οι άλλες αποστολές που περιέχουν παρτίδα που προέρχεται από την ίδια απαλλαγμένη από επιβλαβείς οργανισμούς περιοχή και τελούν υπό τον έλεγχο του αρμόδιου επίσημου οργανισμού, πρέπει να παραμένουν υπό επίσημο έλεγχο και δεν δύνανται να μετακινηθούν ή να χρησιμοποιηθούν.
   4.   Όταν επιβεβαιωθεί σε δείγμα η παρουσία του εν λόγω επιβλαβούς οργανισμού, σύμφωνα με την παράγραφο 3, οποιαδήποτε εναπομένοντα ίχνη (εκχύλισμα) γεωμήλου πρέπει να φυλάσσονται και να διατηρούνται με τον προσήκοντα τρόπο και η εν λόγω παρτίδα δεν πρέπει να εισάγεται στην Ένωση.
   Όλες οι υπόλοιπες παρτίδες που αναφέρονται στο δεύτερο εδάφιο της παραγράφου 3 πρέπει να υποβάλλονται σε δοκιμή σύμφωνα με το σημείο 1.1 και τα σημεία 4 έως 10 του παραρτήματος I της οδηγίας 93/85/ΕΟΚ.
   5.   Όσον αφορά τις παρτίδες για τις οποίες εντοπίζονται συμπτώματα του επιβλαβούς οργανισμού στα δείγματα, κατά τη διάρκεια της εξέτασης που αναφέρεται στην παράγραφο 2, θα διενεργούνται δοκιμές λανθάνουσας μόλυνσης σε όλες τις παρτίδες, σύμφωνα με το σημείο 1.2 και τα σημεία 3 έως 10 του παραρτήματος I της οδηγίας 93/85/ΕΟΚ.
   Κατά τη διάρκεια της δοκιμής η εν λόγω παρτίδα πρέπει να παραμείνει υπό επίσημο έλεγχο και δεν μπορεί να μετακινηθεί ή να χρησιμοποιηθεί.
   Όταν επιβεβαιωθεί σε δείγμα η παρουσία του εν λόγω επιβλαβούς οργανισμού, όπως αναφέρεται στο πρώτο εδάφιο, οποιαδήποτε εναπομένοντα ίχνη (εκχύλισμα) γεωμήλου πρέπει να φυλάσσονται και να διατηρούνται με τον προσήκοντα τρόπο και η εν λόγω παρτίδα δεν πρέπει να εισάγεται στην Ένωση.
   Άρθρο 5
   Κοινοποίηση ύποπτων ή επιβεβαιωμένων ευρημάτων
   1.   Τα κράτη μέλη κοινοποιούν αμέσως στην Επιτροπή και στον Λίβανο τις περιπτώσεις όπου υπάρχει υποψία για την παρουσία του εν λόγω επιβλαβούς οργανισμού ως αποτέλεσμα της δοκιμής ταχείας διαλογής, όπως αναφέρεται στο σημείο 1.1 του παραρτήματος I της οδηγίας 93/85/ΕΟΚ, ή τις δοκιμές διαλογής, όπως αναφέρεται στο σημείο 1.2 του παραρτήματος I της εν λόγω οδηγίας.
   2.   Τα κράτη μέλη κοινοποιούν αμέσως στην Επιτροπή και στον Λίβανο τις περιπτώσεις όπου η παρουσία του εν λόγω επιβλαβούς οργανισμού έχει επιβεβαιωθεί, σύμφωνα με τα σημεία 1.1 και 1.2 του παραρτήματος I της οδηγίας 93/85/ΕΟΚ.
   Άρθρο 6
   Επισήμανση
   1.   Τα γεώμηλα εισάγονται και διακινούνται στο εσωτερικό της Ένωσης μόνο εφόσον φέρουν κατάλληλη σήμανση, σε μία από τις επίσημες γλώσσες της Ένωσης, με τα ακόλουθα στοιχεία:
   
               α)
            
            
               ένδειξη ότι προέρχονται από τον Λίβανο·
            
         
               β)
            
            
               ονομασία της απαλλαγμένης από επιβλαβείς οργανισμούς περιοχής·
            
         
               γ)
            
            
               όνομα και αριθμός μητρώου του παραγωγού·
            
         
               δ)
            
            
               αριθμός της παρτίδας·
            
         2.   Η ετικέτα που αναφέρεται στην παράγραφο 1 εκδίδεται υπό τον έλεγχο της λιβανικής υπηρεσίας φυτοπροστασίας.
   Άρθρο 7
   Διάθεση απορριμμάτων
   Τα απορρίμματα που προκύπτουν από τη συσκευασία ή τη μεταποίηση των γεωμήλων στην Ένωση πρέπει να διατίθενται κατά τρόπον ώστε να εξασφαλίζεται ότι ο εν λόγω επιβλαβής οργανισμός δεν μπορεί να αναπτυχθεί και να διαδοθεί.
   Άρθρο 8
   Κοινοποίηση των υποχρεώσεων των εισαγωγέων
   1.   Ο εισαγωγέας πρέπει να κοινοποιήσει, επαρκώς εκ των προτέρων, στον επίσημο αρμόδιο φορέα του σημείου εισόδου στο οικείο κράτος μέλος την πρόθεσή του να εισαγάγει μια αποστολή.
   2.   Οι πληροφορίες στις οποίες αναφέρεται η παράγραφος 1 περιέχουν τα ακόλουθα στοιχεία:
   
               α)
            
            
               ποσότητα της/των σχετικής/-ών αποστολής/-ών·
            
         
               β)
            
            
               ημερομηνία της προβλεπόμενης εισαγωγής·
            
         
               γ)
            
            
               όνομα και διεύθυνση του εισαγωγέα.
            
         Άρθρο 9
   Υποβολή στοιχείων για τις εισαγωγές
   Το κράτος μέλος εισαγωγής διαβιβάζει στην Επιτροπή και στα άλλα κράτη μέλη, έως τις 31 Ιανουαρίου κάθε έτους, στοιχεία σχετικά με τα ποσά, αναφέροντας παρτίδες, αποστολές και τόνους, που έχουν εισαχθεί σύμφωνα με την παρούσα απόφαση από την 1η Ιανουαρίου του προηγούμενου έτους έως τις 31 Δεκεμβρίου του προηγούμενου έτους.
   Άρθρο 10
   Ανασκόπηση
   Η Επιτροπή θα επανεξετάσει την παρούσα απόφαση έως τις 31 Οκτωβρίου 2014.
   Άρθρο 11
   Ημερομηνία λήξης ισχύος
   Η παρούσα απόφαση λήγει στις 31 Οκτωβρίου 2015.
   Άρθρο 12
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 30 Ιουλίου 2013.
      
         
            Για την Επιτροπή
         
         Tonio BORG
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1.
   
      (2)  ΕΕ L 259 της 4.10.1993, σ. 1.
   
      ΠΑΡΑΡΤΗΜΑ
      
         ΑΠΑΙΤΗΣΕΙΣ ΓΙΑ ΤΙΣ ΕΙΣΑΓΩΓΕΣ, ΟΠΩΣ ΑΝΑΦΕΡΕΤΑΙ ΣΤΟ ΑΡΘΡΟ 1
      
      Η παρέκκλιση που προβλέπεται στο άρθρο 1 εφαρμόζεται στα γεώμηλα που πληρούν τις προϋποθέσεις που καθορίζονται στα σημεία 1 έως 9.
      1.   Περιοχές παραγωγής
      
      Τα γεώμηλα παράγονται στις περιφέρειες Αkkar ή Βekaa σε περιοχές που έχουν χαρακτηριστεί επισήμως από τη λιβανική οργάνωση για την προστασία των φυτών, σύμφωνα με το διεθνές πρότυπο για τα φυτοϋγειονομικά μέτρα αριθ. 4 σχετικά με τις απαιτήσεις για την καθιέρωση ζωνών ελεύθερων από επιβλαβείς οργανισμούς (1), ως απαλλαγμένες από τους εν λόγω επιβλαβείς οργανισμούς («περιοχές απαλλαγμένες από επιβλαβείς οργανισμούς») και κοινοποιούνται από τον Λίβανο στην Επιτροπή σε ετήσια βάση.
      2.   Έρευνες για περιοχές απαλλαγμένες από επιβλαβείς οργανισμούς
      
      Οι απαλλαγμένες από επιβλαβείς οργανισμούς περιοχές υπόκεινται σε συστηματικές και αντιπροσωπευτικές ετήσιες έρευνες για την ανίχνευση του επιβλαβούς οργανισμού, που διενεργείται από τις αρχές του Λιβάνου, για όλη τη διάρκεια της πενταετίας πριν και κατά τη διάρκεια της παραγωγής.
      Οι έρευνες πραγματοποιούνται σε εκτάσεις καλλιέργειας γεωμήλων που βρίσκονται σε περιοχές απαλλαγμένες από επιβλαβείς οργανισμούς, και σε γεώμηλα που συγκομίζονται στις περιοχές αυτές.
      Οι έρευνες περιλαμβάνουν:
      
                  α)
               
               
                  οπτικούς ελέγχους των αγρών κατά τη διάρκεια της καλλιεργητικής περιόδου·
               
            
                  β)
               
               
                  οπτική εξέταση των συγκομισθέντων γεωμήλων για τα συμπτώματα του επιβλαβούς οργανισμού σε κομμένους κονδύλους·
               
            
                  γ)
               
               
                  εργαστηριακές δοκιμές για τα συμπτωματικά και ασυμπτωματικά γεώμηλα.
               
            Οι έρευνες δεν καταλήγουν σε καμία διαπίστωση της ύπαρξης του επιβλαβούς οργανισμού, ή σε οποιαδήποτε άλλα στοιχεία από τα οποία θα μπορούσε να συναχθεί ότι η περιοχή δεν είναι απαλλαγμένη από τον επιβλαβή οργανισμό κατά την έννοια του σημείου 1. Τα αποτελέσματα των μελετών τίθενται στη διάθεση της Επιτροπής κατόπιν αιτήματός της.
      3.   Παραγωγοί
      
      Τα γεώμηλα καλλιεργούνται από παραγωγούς που έχουν καταχωρισθεί από την υπηρεσία φυτοπροστασίας του Λιβάνου.
      4.   Παραγωγή από πιστοποιημένους σπόρους γεωμήλων
      
      Τα γεώμηλα πληρούν μία από τις ακόλουθες απαιτήσεις:
      
                  α)
               
               
                  καλλιεργούνται από σπόρους γεωμήλων που έχουν πιστοποιηθεί και εισαχθεί από την Ένωση στον Λίβανο·
               
            
                  β)
               
               
                  καλλιεργούνται από σπόρους γεωμήλων που εισάγονται στον Λίβανο από τρίτες χώρες ή μέρη αυτών, για τα οποία η είσοδος στην Ένωση κονδύλων γεωμήλων προς φύτευση δεν απαγορεύεται σύμφωνα με το παράρτημα III της οδηγίας 2000/29/ΕΚ, και έχουν λάβει πιστοποίηση από την εν λόγω τρίτη χώρα.
               
            5.   Περιοχές παραγωγής
      
      Τα γεώμηλα καλλιεργούνται σε έδαφος όπου δεν έχουν καλλιεργηθεί άλλα γεώμηλα εκτός από αυτά που αναφέρονται στο σημείο 4, κατά τη διάρκεια των προηγούμενων πέντε ετών.
      6.   Χειρισμός
      
      Τα γεώμηλα υποβάλλονται σε χειρισμούς με τη χρήση μηχανημάτων που πληρούν μία από τις ακόλουθες προϋποθέσεις:
      
                  α)
               
               
                  θα πρέπει να χρησιμοποιούνται μόνο για τον χειρισμό των γεωμήλων που πληρούν τις απαιτήσεις των σημείων 1 έως 5·
               
            
                  β)
               
               
                  σε περίπτωση που έχουν χρησιμοποιηθεί για σκοπούς άλλους από εκείνους που αναφέρονται στο στοιχείο α) καθαρίζονται και απολυμαίνονται καταλλήλως πριν χρησιμοποιηθούν για τους σκοπούς που αναφέρονται στο στοιχείο α).
               
            7.   Αποθήκευση
      
      Τα γεώμηλα διατηρούνται σε εγκαταστάσεις αποθήκευσης που πληρούν μία από τις ακόλουθες προϋποθέσεις:
      
                  α)
               
               
                  χρησιμοποιούνται μόνο για την αποθήκευση γεωμήλων που πληρούν τις απαιτήσεις των σημείων 1 έως 6·
               
            
                  β)
               
               
                  αν έχουν χρησιμοποιηθεί για σκοπούς άλλους πλην αυτών που αναφέρονται στο στοιχείο α), υποβάλλονται σε κατάλληλα μέτρα υγιεινής πριν χρησιμοποιηθούν για τους σκοπούς που αναφέρονται στο στοιχείο α).
               
            8.   Συσκευασία
      
      Το υλικό συσκευασίας που χρησιμοποιήθηκε για τα γεώμηλα είτε είναι καινούργιο είτε έχει καθαριστεί και απολυμανθεί.
      9.   Προετοιμασία των γεωμήλων και παρτίδων για εισαγωγή στην Ένωση
      
      Τα γεώμηλα πληρούν τις ακόλουθες προϋποθέσεις για την προετοιμασία τους:
      
                  α)
               
               
                  είναι απαλλαγμένα από το χώμα, τα φύλλα ή άλλα φυτικά υπολείμματα·
               
            
                  β)
               
               
                  παρουσιάζονται για εισαγωγή στην Ένωση ως παρτίδες, κάθε παρτίδα αποτελείται από γεώμηλα που παράγονται από έναν και μόνο παραγωγό και έχουν συγκομιστεί σε μία μόνο περιοχή όπως διευκρινίζεται στο σημείο 1· και
               
            
                  γ)
               
               
                  βρίσκονται σε σάκους, συσκευασίες ή άλλους περιέκτες που φέρουν επισήμανση σύμφωνα με το άρθρο 6.
               
            
         (1)  ISPM 4. 1995. Απαιτήσεις για την καθιέρωση ζωνών απαλλαγμένων από επιβλαβείς οργανισμούς. Ρώμη, IPPC, FAO.